NARIADENIE KOMISIE (ES) č. 1081/2004
z 8. júna 2004
o derogácii z nariadenia (ES) č. 1431/94 týkajúcej sa platnosti dovozných licencií v sektore hydinového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s hydinovým mäsom (1), najmä na jeho článok 3 odsek 2,
keďže:
(1)
Článok 5 nariadenia Komisie (ES) č. 1431/94 z 22. júna 1994, ktorým sa stanovujú podrobné pravidlá uplatňovania dovozných opatrení v sektore hydinového mäsa ustanovených nariadením Rady (ES) č. 774/94, ktorým sa otvára a zabezpečuje spravovanie určitých colných kvót spoločenstva pre hydinové mäso a niektoré ďalšie poľnohospodárske výrobky (2), ustanovuje pravidlá týkajúce sa platnosti dovozných licencií.
(2)
Rozhodnutím Komisie 2004/122/ES zo 6. februára 2004 o niektorých ochranných opatreniach v súvislosti s vtáčou chrípkou v niekoľkých ázijských krajinách (3) sa pozastavil dovoz viacerých hydinových výrobkov z niekoľkých krajín, vrátane Thajska, až do 15. augusta 2004. To mohlo zabrániť niektorým prevádzkovateľom, aby využívali dovozné licencie na dovozy z Thajska vydané na obdobie od 1. januára do 31. marca 2004. Dôsledkom toho by doba platnosti týchto licencií mala byť predĺžená do 30. septembra 2004.
(3)
Opatrenia uvedené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Derogáciou z prvého odseku článku 5 nariadenia (ES) č. 1431/94 sa platnosť licencií vydaných na obdobie od 1. januára 2004 do 31. marca 2004 na výrobky skupiny 2 dovážané z Thajska predlžuje do 30. septembra 2004.
Článok 2
Toto nariadenie nadobúda účinnosť na siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. júna 2004